KIRJALLINEN KYSYMYS P-2694/99

esittäjä(t): Jas Gawronski (PPE-DE) komissiolle

(11. tammikuuta 2000)

Aihe: Toimet Etiopian ja Eritrean välisen konfliktin ratkaisemiseksi

Voiko komissio kertoa, mitä Eritrean ja Etiopian välisen konfliktin vastaisia toimia se aikoo toteuttaa?

Lokakuussa Nassaussa pidetyn yhteisen AKT-EU-edustajakokouksen yhteydessä Euroopan parlamentin jäsenet kehottivat neuvostoa toteuttamaan kaikki tarpeelliset toimet, jotta Etiopia hyväksyy ja panee täytäntöön Afrikan yhtenäisyysjärjestön (OAU) ehdottaman rauhansuunnitelman. Etiopia ei ole vielä tähän päivään mennessä allekirjoittanut sopimusta ja rikkoo edelleen alueellaan asuvien Eritrean kansalaisten perusvapauksia.

Lomén yleissopimuksen 5 artiklan mukaisesti Euroopan unionin ja AKT-maiden yhteistyö keskeytetään, jos ihmisoikeussopimuksia rikotaan. Voiko komissio kertoa, mistä syystä se jatkaa edelleen yhteistyötä Etiopian kanssa?

Poul Nielsonin komission puolesta antama vastaus

(31. tammikuuta 2000)

Komissio on esittänyt molemmille hallituksille useissa yhteyksissä vakavan huolensa konfliktista. Se on kehottanut molempia osapuolia lopettamaan vihollisuudet ja keskeyttämään taistelut. Komissio on käyttänyt kaikkia käytössään olevia diplomaattisia keinoja korostaakseen molemmille hallituksille tarvetta konfliktin ratkaisemiseen puhtaasti rauhanomaisin keinoin. Lisäksi unionin puheenjohtajavaltio on osoittanut molemmille hallituksille useita kirjeitä, ja asiasta on esitetty lukuisia unionin julistuksia. Säännöllisiä yhteyksiä on komission lähetystöjen ja molempien hallitusten sekä komission ja asianomaisten valtioiden Brysselissä toimivien suurlähetystöjen välillä. Lisäksi kehitysyhteistyöstä vastaava komissaari on järjestänyt molempien osapuolten kanssa kokouksia, joissa hän on korostanut komission näkemystä asiasta.

Komissio on ilmaissut yksiselitteisen tukensa Afrikan yhtenäisyysjärjestön (OAU) pyrkimyksille ratkaista konflikti rauhanomaisesti. Se on tukenut voimakkaasti OAU:n puitesopimusta ainoana perustana rauhanomaiselle ratkaisulle. Tässä suhteessa komissio tukee täysin Italian varaulkoasiainministerin, senaattori Serrin nimeämistä unionin puheenjohtajavaltion erityisedustajaksi, joka avustaa OAU:n välitystoimissa. Komissio tarkastelee yhdessä OAU:n sihteeristön kanssa keinoja, joilla komissio voisi avustaa OAU:ta erityisesti puitesopimuksen täytäntöönpanossa.

Komissio on esittänyt neuvostolle tiedonannon yhteistyöstä aseellisissa konflikteissa osallisina olevien Afrikan, Karibian ja Tyynenmeren alueen (AKT-) maiden kanssa. Unionin puheenjohtajavaltio laatii kyseisen komission asiakirjan pohjalta parhaillaan luonnosta neuvoston päätelmiksi. Toistaiseksi, ja ennen kuin unioni on ottanut virallista kantaa asiaan, komissio ei pidä tarkoituksenmukaisena ryhtyä yksipuolisiin ja erillisiin toimenpiteisiin Etiopian ja Eritrean konfliktissa. Komissio on kuitenkin jo päättänyt, että rakennesopeutusohjelmien määrärahoja myönnetään jatkossa pienempinä erinä ja että tulevien maksujen edellytyksenä on konfliktin ja sen julkisiin menoihin erityisesti sosiaalialalla kohdistuvien vaikutusten säännöllinen tarkastelu. Tästä syystä määrärahojen myöntäminen rakennesopeutusohjelmista Etiopialle on ollut keskeytyksissä tammikuusta 1999.